Plesové šaty od najrenomovanejších slovenských módnych návrhárov, okolo 600 pozvaných hostí, bohatý kultúrny program a samozrejme tie najvyberanejšie jedlá a nápoje. Tak aj takto nejako to bude vyzerať už zajtra v historickej budove Slovenského národného divadla. Úderom gongu sa totiž začne jedna z najprestížnejších udalostí roka - už 11. ročník Plesu v opere.
Bude mať aj svoje prvenstvo
Jedenásty ročník Plesu v opere sa tohto roku otvorí aj verejnosti. Niežeby sa organizátori rozhodli predávať vstupenky, ale pre návštevníkov a obyvateľov mesta bude na Hviezdoslavovom námestí pripravená veľkoplošná obrazovka. Tá sa približne od 18. 30 do 22. hodiny stane akousi veľkou kľúčovou dierkou do kultúrneho diania na plese. Pripravený je prenos hlavného programu samozrejme aj s úvodným gongom.
IMT SMILE, Richard Müller, ale aj "Kája" Gott a Sandra
Tak to sú len niektorí z tých, ktorí sa postarajú o zábavu prominentných hostí zajtrajšieho večera. Okrem spomenutých majú byť súčasťou programu aj Nela Pocisková, Zdenka Predná či objav slovenského Eurosongu, nevidiaci operný spevák Maroš Bango.
Každoročne však nechýba aj zaujímavý hosť zo zahraničia, ktorý má tú česť, že odbitím 19.stej hodiny, odbije aj začiatok plesovej sezóny . Tento rok sa tejto úlohy zhostí speváčka z Nemecka, Sandra Cretu.
Plesanie aj pomoc
Slovenskí prominenti nebudú len plesať, ale budú mať aj možnosť prispieť na dobrú vec. Presnejšie finančne podporiť program Kultúra bez bariér. Nadácia Orange vyhlási už druhý ročník zbierky, ktorej výťažok pôjde na rozvoj kultúrnych podujatí pre znevýhodnených spoluobčanov. Konkrétne na projekty rôznych divadelných, hudobných, tanečných či iných združení.
Motiváciou, ktorá by mala hostí "donútiť" otvoriť peňaženky a prispieť, by mal byť už vložený vklad 20 - tisíc eur od Nadácie Orange.
Ples v opere nie je síce prístupný širokej verejnosti, ale nasledujúce obdobie bude určite na rôzne bály a plesy bohaté. Veď už zajtra ho odštartuje lesk a prestíž. Ak sa teda na nejaký ten ples chystáte prajeme príjemnú zábavu a ubolené nohy od tanca :-)